L 2/10
EL
Επίσημη Εφημερίδα της Ευρωπαϊκής Ένωσης
4.1.2023
(6)
Στις 23 Μαρτίου 2022 η Αρχή εξέδωσε επιστημονική γνώμη με τίτλο «Safety of partially defatted whole Acheta domesticus (house cricket) powder as a novel food pursuant to Regulation (EU) 2015/2283» [Ασφάλεια της μερικώς απολιπωμένης σκόνης από Acheta domesticus (οικοδίαιτο γρύλλο) ως νέου τροφίμου σύμφωνα με τον κανονισμό (ΕΕ) 2015/2283] (9), σύμφωνα με τις απαιτήσεις του άρθρου 11 του κανονισμού (ΕΕ) 2015/2283.
(7)
Στην επιστημονική γνώμη της, η Αρχή κατέληξε στο συμπέρασμα ότι η μερικώς απολιπωμένη σκόνη από Acheta domesticus (οικοδίαιτο γρύλλο) είναι ασφαλής υπό τους προτεινόμενους όρους χρήσης και τα προτεινόμενα επίπεδα χρήσης.
Ως εκ τούτου, η εν λόγω επιστημονική γνώμη παρέχει επαρκείς λόγους για να διαπιστωθεί ότι η μερικώς απολιπωμένη σκόνη που λαμβάνεται από Acheta domesticus (οικοδίαιτο γρύλλο), όταν χρησιμοποιείται σε πολύσπορα ψωμιά και ψωμάκια, αλμυρά μπισκότα (κράκερ) και κριτσίνια, μπάρες δημητριακών, ξηρά προμείγματα για ψημένα προϊόντα αρτοποιίας και ζαχαροπλαστικής, μπισκότα, προϊόντα με βάση αποξηραμένα παραγεμισμένα και μη παραγεμισμένα ζυμαρικά, σάλτσες, μεταποιημένα προϊόντα πατάτας, πιάτα με βάση ψυχανθή και λαχανικά, πίτσα, προϊόντα με βάση ζυμαρικά, σκόνη ορού γάλακτος, ανάλογα κρέατος, σούπες και σούπες σε συμπυκνωμένη μορφή ή σκόνη, σνακ με βάση το αλεύρι καλαμποκιού, ποτά παρόμοια με την μπίρα, είδη ζαχαροπλαστικής από σοκολάτα, καρποί με κέλυφος και ελαιούχοι σπόροι, σνακ εκτός από πατατάκια, και παρασκευάσματα κρέατος, που προορίζονται για τον γενικό πληθυσμό, πληροί τις προϋποθέσεις για τη διάθεσή της στην αγορά σύμφωνα με το άρθρο 12 παράγραφος 1 του κανονισμού (ΕΕ) 2015/2283.
(8)
Με βάση τα περιορισμένα δημοσιευμένα στοιχεία σχετικά με τις τροφικές αλλεργίες που σχετίζονται με έντομα εν γένει, τα οποία υποδεικνύουν μια αμφίβολη σύνδεση της κατανάλωσης Acheta domesticus με μια σειρά αναφυλακτικών επεισοδίων, και με βάση στοιχεία που αποδεικνύουν ότι ο Acheta domesticus περιέχει ορισμένες δυνητικά αλλεργιογόνες πρωτεΐνες, η Αρχή στη γνώμη της κατέληξε επίσης στο συμπέρασμα ότι η κατανάλωση αυτού του νέου τροφίμου μπορεί να προκαλέσει ευαισθητοποίηση στις πρωτεΐνες του Acheta domesticus.
Η Αρχή συνέστησε τη διεξαγωγή περαιτέρω έρευνας σχετικά με την αλλεργιογονικότητα του Acheta domesticus.
(9)
Η Επιτροπή, προκειμένου να ανταποκριθεί στη σύσταση της Αρχής, διερευνά επί του παρόντος τους τρόπους διεξαγωγής της απαραίτητης έρευνας σχετικά με την αλλεργιογονικότητα του Acheta domesticus.
Έως ότου η Αρχή αξιολογήσει τα στοιχεία που θα προκύψουν από την έρευνα και λαμβάνοντας υπόψη ότι, μέχρι σήμερα, τα στοιχεία που συνδέουν άμεσα την κατανάλωση Acheta domesticus με περιπτώσεις πρωτογενούς ευαισθητοποίησης και αλλεργιών είναι ασαφή, η Επιτροπή θεωρεί ότι δεν θα πρέπει να συμπεριληφθούν στον ενωσιακό κατάλογο εγκεκριμένων νέων τροφίμων ειδικές απαιτήσεις επισήμανσης σχετικά με την πιθανότητα πρόκλησης πρωτογενούς ευαισθητοποίησης από Acheta domesticus.
(10)
Στη γνώμη της, η Αρχή έκρινε επίσης ότι η κατανάλωση μερικώς απολιπωμένης σκόνης από Acheta domesticus (οικοδίαιτο γρύλλο) μπορεί να προκαλέσει αλλεργικές αντιδράσεις σε άτομα που είναι αλλεργικά σε καρκινοειδή, μαλάκια και ακάρεα σκόνης.
Επιπλέον, η Αρχή επισήμανε ότι πρόσθετα αλλεργιογόνα ενδέχεται να καταλήξουν στο νέο τρόφιμο εάν αυτά περιέχονται στο θρεπτικό υλικό που χορηγείται στα έντομα.
Ως εκ τούτου, είναι σκόπιμο τα τρόφιμα που περιέχουν μερικώς απολιπωμένη σκόνη από Acheta domesticus (οικοδίαιτο γρύλλο) να φέρουν κατάλληλη επισήμανση σύμφωνα με το άρθρο 9 του κανονισμού (ΕΕ) 2015/2283.
(11)
Στην επιστημονική γνώμη της, η Αρχή επισήμανε επίσης ότι το συμπέρασμά της σχετικά με την ασφάλεια της μερικώς απολιπωμένης σκόνης από Acheta domesticus (οικοδίαιτο γρύλλο) βασίστηκε στις επιστημονικές μελέτες και δεδομένα σχετικά με τη λεπτομερή περιγραφή της διαδικασίας παραγωγής, τα αποτελέσματα αδρών αναλύσεων, τα στοιχεία αναλύσεων σχετικά με τις προσμείξεις, τα αποτελέσματα των μελετών σταθερότητας, τα στοιχεία αναλύσεων σχετικά με μικροβιολογικές παραμέτρους, και τα αποτελέσματα των μελετών για την ευπεπτότητα των πρωτεϊνών, χωρίς τα οποία δεν θα μπορούσε να αξιολογήσει το νέο τρόφιμο και να καταλήξει στο συμπέρασμά της.
(12)
Η Επιτροπή ζήτησε από την αιτούσα να διευκρινίσει περαιτέρω τους λόγους για τους οποίους ζητά προστασία βιομηχανικής ιδιοκτησίας όσον αφορά τις εν λόγω επιστημονικές μελέτες και δεδομένα, καθώς και τους λόγους για τους οποίους ισχυρίζεται ότι έχει αποκλειστικό δικαίωμα αναφοράς σε αυτές, σύμφωνα με το άρθρο 26 παράγραφος 2 στοιχείο β) του κανονισμού (ΕΕ) 2015/2283.
(13)
Η αιτούσα δήλωσε ότι, σύμφωνα με το εθνικό δίκαιο κατά τον χρόνο υποβολής της αίτησης, κατείχε δικαιώματα βιομηχανικής ιδιοκτησίας και αποκλειστικά δικαιώματα αναφοράς στις επιστημονικές μελέτες και δεδομένα σχετικά με τη λεπτομερή περιγραφή της διαδικασίας παραγωγής, τα αποτελέσματα αδρών αναλύσεων, τα στοιχεία αναλύσεων σχετικά με τις προσμείξεις, τα αποτελέσματα των μελετών σταθερότητας, τα στοιχεία αναλύσεων σχετικά με μικροβιολογικές παραμέτρους, και τα αποτελέσματα των μελετών για την ευπεπτότητα των πρωτεϊνών, και ότι τρίτοι δεν μπορούν να έχουν νόμιμη πρόσβαση, να χρησιμοποιούν ή να αναφέρονται στα εν λόγω δεδομένα και μελέτες.
(9) EFSA Journal 2022· 20(5):7258.